Diari Oficial de la Generalitat Valenciana


Sumari del DOGV 7955, del 11-01-2017 (2016/9934)

RESOLUCIÓ de 25 de novembre de 2016, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 34/16-AIA la Mata de Morella i Olocau del Rey.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7955

Data del DOGV
:   11-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/9934


Data del document
:   25-11-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 25 de novembre de 2016, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 34/16-AIA la Mata de Morella i Olocau del Rey. [2016/9934]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 34/16-AIA la Mata de Morella i Olocau del Rey.  
  
«Informe d'impacte ambiental  
Expedient: 34/6998-GSF.  
Títol: Línia aèria de mitjana tensió a 20 kV des de suport de conversió A/S núm. 1 en terme municipal de la Mata de Morella fins al suport núm. 57 en terme municipal d'Olocau del Rey. Substitució de la línia existent.  
Promotor: Maestrazgo Distribución Eléctrica, SLU.  
Òrgan substantiu: Servei Territorial d'Energia (ATLINE/2015/28/12).  
Localització: la Mata de Morella i Olocau del Rey (Castelló).  
  
Descripció del projecte  
El projecte té com a finalitat la construcció i legalització d'una nova línia aèria a 20 kV (potència de transport de 9.878 kW) que substituïsca l'existent, entre els municipis de la Mata de Morella i Olocau del Rey (Castelló). La línia existent, que data de 1975 i està formada per suports de formigó, presenta incidències especialment durant les nevades, en crear-se maneguins de gel que acosten els conductors i provoquen talls de subministrament.  
La línia tindrà una longitud de 6,48 km, parteix d'un transformador situat en el nucli urbà de la Mata de Morella (suport núm. 1) i finalitza en un altre transformador situat a Olocau del Rey (suport núm. 57, situat dins de la tanca del CT). El nombre total de suports serà de 57, de tipus metàl·lic galvanitzat en gelosia amb creus de tipus horitzontal i pont central aïllat. La disposició dels conductors serà en capa. El conductor serà de tipus 94AL1/22ST1A i aïllament amb aïlladors polimèrics en cadenes d'amarratge.  
La nova línia té un traçat bàsicament paral·lel al de la línia existent, ja que ha de mantindre les actuals servituds de servei. En particular, es preveu la connexió a través dels suports núm. 7 (derivació de línia a la Cuba), núm. 19 (derivació a CT d'Aigües Olocau), núm. 29 (derivació de línia a Mirambell), núm. 42 (derivació a CT de la Masia Agustí) i núm. 52 (derivació de línia a Tronchón).  
Se separa del dit traçat en les proximitats de la Mata de Morella, on es travessa la zona de la Xarxa Natura 2000 (LIC i ZEPA) Alt Maestrat, però assegurant la connexió de les servituds esmentades. A causa d'aquest encreuament per Xarxa Natura 2000, el disseny de la línia incorpora les mesures de prevenció de la col·lisió i electrocució d'avifauna previstes en el Reial Decret 1432/2008, de 29 d'agost.  
L'execució de la nova línia requereix l'accés fins a la base del suport, desbrossament i explanació del terreny, excavació i fonamentació dels suports, muntatge de suports i estesa del conductor. La posada en marxa de la nova línia permetrà el desmantellament de la línia existent.  
  
Tramitació administrativa  
Amb data eixida de 15 de març de 2016, el Servei Territorial d'Indústria i Energia de Castelló va remetre còpia de l'expedient d'autorització del projecte de línia de mitjana tensió a 20 kV, des del suport de conversió A/S núm. 1 del terme municipal de la Mata de Morella fins al suport núm. 57 en el terme municipal d'Olocau del Rey, promogut per Maestrazgo Distribución Eléctrica SLU. Rebut aquest pel Servei Territorial de Medi Ambient, es va traslladar a aquest òrgan ambiental, on es va rebre el 5 d'abril de 2016. D'acord amb l'ofici de remissió, l'expedient ha sigut sotmés a informació pública i consultes, sense que s'hagen rebut al·legacions o informes de caràcter ambiental.  
  
La documentació que consta en l'expedient és:  
- Projecte tècnic.  
- Estudi d'impacte ambiental i document de síntesi.  
- Estudi d'integració paisatgística.  
Vist l'àmbit en què es desenvolupa el projecte i les seues característiques, aquest òrgan ambiental va formular consultes a les següents administracions afectades:  
Servei d'Infraestructura Verda i Paisatge, Ajuntaments de la Mata de Morella i Olocau del Rey, Servei de Vida Silvestre i Servei d'Ordenació i Gestió Forestal.  
Consta l'emissió de resolució del director general de Medi Natural i d'Avaluació Ambiental de data 14 de juliol de 2016, en matèria de Xarxa Natura 2000. D'acord amb aquesta, el projecte no tindrà efectes apreciables sobre la Xarxa Natura 2000 i no ha de sotmetre's a avaluació detallada dels seus efectes sobre l'esmentada xarxa.  
El Servei d'Infraestructura Verda i Paisatge ha emés un informe de 7 d'octubre de 2016, de caràcter favorable, condicionat a l'adopció de les mesures d'integració paisatgística fixades en l'estudi d'integració paisatgística i es justifique l'execució del pla de participació pública amb caràcter previ a l'aprovació del projecte.  
Fins ara, no s'ha rebut contestació de la resta dels òrgans esmentats. Vist l'àmbit en què es desenvolupa el projecte i les seues característiques, i tenint en compte el termini transcorregut i que es disposa d'elements de judici suficients, aquest òrgan ha procedit a continuar amb el procediment d'avaluació d'impacte ambiental simplificada.  
  
  
Consideracions ambientals  
L'àmbit d'estudi és l'existent entre els nuclis urbans de la Mata de Morella i Olocau del Rey (Castelló). Es tracta d'un territori predominantment forestal, amb alguns enclavaments agrícoles en les zones més planes. La CV-120 uneix ambdós nuclis urbans pel sud del tossal del Mas de Gatxulla, encara que la línia existent discorre pel nord d'aquesta mola, seguint el traçat d'un camí fins a trobar-se amb la CV esmentada, en la llinda entre ambdós termes municipals. La mateixa CV-120 constitueix el límit nord de l'espai ZEPA l'Alt Maestrat, Tinença de Benifassà, Turmell i Vallivana i del LIC l'Alt Maestrat. Així mateix, en l'àrea del projecte s'ha detectat l'hàbitat d'interés comunitari Alzinars de Quercus ilex i Quercus rotundifolia (9340), així com les espècies Papallona Isabelina (protecció especial), Milà negre (protecció especial) i Llúdria paleàrtica (vulnerable).  
En els projectes de línies elèctriques, la principal mesura preventiva consisteix en l'adequat disseny del traçat. Pel fet que es tracta d'una actuació de millora d'una infraestructura existent en un tram que compta amb diverses derivacions, hi ha poques possibilitats de formular alternatives significativament diferents. No obstant això, s'han analitzat les possibilitats i es proposen tres alternatives. Se selecciona finalment un traçat que se separa lleugerament de l'actual en la zona més pròxima a la Mata de Morella, desplaçant-se cap a la zona agrícola, i es preveu així una menor afecció sobre els elements que defineixen la Xarxa Natura 2000. La resta del traçat és sensiblement paral·lel a la línia antiga, amb xicotets desplaçaments per a salvar xicotetes afeccions com un bosquet d'alzines.  
La línia creuarà els rius Cantavella i La Cuba i els barrancs de Malvajo i un altre innominat; els suports no afectaran els llits esmentats, per la qual cosa no es preveu alterar el règim de les aigües. Al llarg del traçat, es preveu l'encreuament de diverses vies pecuàries: assagadors la Mata de Morella-Portell, Assagador del Royo, Camí de la Mata, Torre Fruita-Mas de Ripollés, Llavador i paral·lelisme amb Bugades Bordó La Cuba i Camí de la Mata. No es preveu ocupació d'aquestes pels suports, únicament hi ha encreuaments en aeri. No es preveu afecció sobre el patrimoni cultural catalogat.  
D'acord amb l'esmentada resolució de 14 de juliol de 2016, no es preveu afecció negativa sobre les àrees d'interés per a la conservació de la naturalesa incloses en la Xarxa Natura 2000. En la zona que alberga un hàbitat d'interés comunitari, l'afecció es limita a tres suports. No es preveu afecció sobre les espècies de fauna mencionades, tenint en compte, en particular, l'adopció de les mesures establides en el Reial Decret 1432/2008, de 29 d'agost, per a protecció de l'avifauna.  
Respecte al terreny forestal, s'observa que la major afecció podria produir-se en l'entorn de la Masia de la Torre Fèlix, ja que compta amb la presència de bosc d'alzinar-carrascar i un grau de cobertura major al de la resta (encara que sense arribar a ser elevat). En aquest àmbit, els nous accessos haurien de realitzar-se camp a través, sense obertura de camí.  
L'estudi d'impacte ambiental, inclou un estudi d'accessos, tenint en compte la localització dels suports. S'aprofita la xarxa de camins existent i en els trams en què no se'n disposa, s'aprofita el pas a través de parcel·les agrícoles o de zones amb escassa vegetació forestal. No s'observen problemes d'accessibilitat. Atesa la major afecció potencial en la partida de la Torre Fèlix, es proposa en relació amb els accessos:  
  
- Traslladar l'accés al suport 23 cap a l'est, i fer-lo a partir de la parcel·la contigua, sense vegetació.  
- En tot cas, independitzar els accessos als suports 23 i 24. No cal disposar de senda entre ells, ja que compten amb accessos diferenciats.  
  
- Aprofitar les sendes existents en l'inici dels accessos als suports 25 i 26.  
- Desplaçar a l'est l'inici de l'accés al suport 27 (A12 segons l'EsIA) per a reduir la longitud del suport.  
- Accés directe des de camí als suports 30 i 31, sense realitzar connexió entre ells.  
Com a mesures preventives durant les obres, es proposa l'aprofitament dels accessos existents, la delimitació de la zona d'obres i pas de vehicles, adequada gestió dels residus generats i restauració dels terrenys afectats.  
En la fase de funcionament, les afeccions seran anàlogues a les actuals, ja que es procedeix a substituir la línia actual. No obstant això, atés que la tipologia de la línia serà diferent, s'incorporen les mesures de protecció d'avifauna establides en el Reial Decret 1432/2008, de 29 d'agost. Una vegada executada la nova línia i posada en funcionament, ha de procedir-se al desmantellament de l'antiga, retirant tots els elements i gestionant-los de forma adequada. En la zona agrícola, es retiraran les fonamentacions dels suports fins a 30 cm de profunditat.  
  
La substitució de la línia comporta la millora en la qualitat i seguretat del subministrament elèctric.  
Es planteja un pla de vigilància ambiental per al control i seguiment de les obres, així com de la fase d'explotació. En la fase d'execució, es realitzaran visites per a comprovar la correcta execució dels treballs d'acord amb les mesures preventives previstes per a evitar l'afecció a l'entorn, contindre el material pulverulent i la gestió adequada dels residus. En la fase de funcionament, es preveuen visites periòdiques per a comprovar l'absència d'afecció sobre l'avifauna d'interés. Es preveu l'elaboració d'informes que arrepleguen aquestes actuacions.  
  
En relació amb els criteris de l'annex III de la Llei 21/2013, de 9 de desembre, es pot concloure:  
- Característiques del projecte. La línia elèctrica en projecte substituirà una altra existent, que discorre pel mateix àmbit, i no s'introdueixen variacions substancials del traçat.  
- Ubicació del projecte. Encara que la línia discorre en uns quants trams per terreny forestal, la traça aprofita l'àmplia xarxa de camins existents. Es minimitza la longitud per l'àmbit de la Xarxa Natura 2000 i en tot cas, es discorre per una zona perimetral.  
- Característiques del potencial impacte. En la fase d'obres, l'afecció prevista serà puntual, en l'execució dels suports i de curta duració. Durant el funcionament de la línia, l'afecció ambiental serà semblant a l'actual i s'hi incorporen mesures específiques de protecció de l'avifauna. Es millora el servei elèctric.  
  
Consideracions jurídiques  
El projecte de línia elèctrica de doble circuit, a 20 kV i longitud superior a 3 km constitueix, d'acord amb les previsions de la Llei 21/2013, de 9 de desembre, un supòsit d'avaluació d'impacte ambiental simplificada (article 7.2.a, en quedar inclòs en l'annex II d'aquesta (grup 4.b).  
L'article 13 Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule el següent:  
  
Informe d'impacte ambiental  
  
Primer  
Estimar que el projecte de línia elèctrica aèria, de mitjana tensió a 20 kV, des de suport de conversió A/S núm. 1 en el terme municipal de la Mata de Morella de Morella fins al suport núm. 57 en el terme municipal d'Olocau del Rey (Castelló), promogut per Maestrazgo Distribución Eléctrica, SLU, no té efectes significatius sobre el medi ambient, en els termes previstos en aquest informe (en particular, les observacions realitzades en relació als accessos als suports 23 a 31), sempre que s'ajuste a les previsions del projecte i de l'estudi d'impacte ambiental i sense perjudici de l'obtenció prèvia de les autoritzacions sectorials que se li apliquen.  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici que, si és el cas, procedisquen en via administrativa o judicial davant de l'acte, en cu cas, d'autorització del projecte, d'acord amb el que disposa l'article 47.6 de la Llei 21/2013, de 9 de desembre.  
  
Tercer  
Publicar en el Diari Oficial de la Generalitat Valenciana el present informe d'impacte ambiental, d'acord amb el que disposa l'article 47.3 de la Llei 21/2013, de 9 de desembre. L'informe d'impacte ambiental, perdrà la seua vigència i cessarà en la producció dels efectes que li són propis, si una vegada publicat en el DOGV, no s'ha procedit a l'autorització del projecte en el termini màxim de quatre anys, d'acord amb el que disposa l'article 47.4 de la Llei 21/2013, de 9 de desembre.  
  
  
València, 17 d'octubre de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 25 de novembre de 2016.- El director general de Medi Natural i d'Avaluació Ambiental: Antoni Marzo i Pastor.